ครม.เห็นชอบมาตรการสร้างความเข้มแข็งให้แก่เกษตรกรชาวสวนปาล์มน้ำมัน เพื่อช่วยบรรเทาภาระของเกษตรกร
ครม.เห็นชอบมาตรการสร้างความเข้มแข็งให้แก่เกษตรกรชาวสวนปาล์มน้ำมัน เพื่อช่วยบรรเทาภาระของเกษตรกร

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่าที่ประชุมมีมติเห็นชอบสร้างความเข้มแข็งให้แก่เกษตรกรชาวสวนปาล์มน้ำมัน เพื่อช่วยบรรเทาภาระของเกษตรกร โดยเรื่องดังกล่าวได้ผ่านมติจากคณะกรรมการนโยบายปาล์มน้ำมันแห่งชาติมาแล้ว ทั้งนี้เพื่อสร้างความเข้มแข็งและเพิ่มประสิทธิภาพการผลิตให้กับเกษตรกรชาวสวนปาล์มน้ำมันและช่วยเหลือค่าครองชีพให้กับเกษตรกร 
เป้าหมายก็คือเกษตรกรชาวสวนปาล์มที่ขึ้นทะเบียนเกษตรกรกับกรมส่งเสริมการเกษตรที่ให้ผลผลิตแล้วมากกว่า 3 ปี จำนวน 1.5 แสนราย พื้นที่ไม่เกิน 2.25 ล้านไร่ โดยได้รับความช่วยเหลือตามพื้นที่ปลูกจริงในอัตราไร่ละ 1,500 บาท ครัวเรือนละไม่เกิน 15 ไร่ โดยการเข้าร่วมโครงการเกษตรกรชาวสวนปาล์มน้ำมันจะต้องแจ้งยืนยันขอรับสิทธิกับกรมส่งเสริมการเกษตร และจะต้องมีคุณสมบัติ คือมีสัญชาติไทย บรรลุนิติภาวะ และต้องเป็นหัวหน้าครัวเรือนที่ขึ้นทะเบียนเกษตรกรผู้ปลูกปาล์มน้ำมันกับกรมส่งเสริมการเกษตรภายในเดือนธันวาคม 2561  
ส่วนกรณีที่ขึ้นทะเบียนไว้แล้วก่อนปี 2561 ให้มาปรับปรุงเป็นข้อมูลปัจจุบันภายในเดือนธันวาคมนี้เช่นกัน และต้องเป็นเกษตรกรที่มีพื้นที่ปลูกปาล์มน้ำมันในพื้นที่ที่มีเอกสารสิทธิ์และให้ผลผลิตแล้วมากกว่า 3 ปี

ทั้งนี้ เกษตรกรที่จะได้รับความช่วยเหลือยังต้องเป็นผู้ปลูกปาล์มน้ำมันในพื้นที่มีเอกสารสิทธิ์ รวมถึงปลูกในพื้นที่ให้สิทธิตามหนังสือของกรมป่าไม้ 47 รายการ วงเงิน 3,375 ล้านบาท เพื่อให้เกษตรกรสามารถรักษาคุณภาพผลผลิตไว้ได้ ไม่ต้องรีบตัดปาล์มขาย มีระยะเวลาให้ผลปาล์มสะสมน้ำมันได้มากกว่าร้อยละ 18 ตามมาตรฐานจึงค่อยตัด